In nomine Domini, ego Hugo, Dei gratia Autisiodorensis episcopus, notum fieri volo præsentibus et futuris quod Aalidis, ecclesiæ Sanctæ-Mariæ Sancti-que-Juliani venerabilis abbatissa, veniens ad me rogavit ut ecclesiam de Migeio et Charentiniaco sibi darem. Cujuspiam petitionem benigne audiens, quæ postulabat libentissime concessi; et ecclesias memoratas, cum omni consuetudine aliarum ecclesiarum quas possidebat ecclesia sanctimonialium, tradidi; eo siquidem pacto ut post obitum meum dies anniversarius meus celebretur a sanctimonialibus, in eadem ecclesia Beatæ-Mariæ commorantibus. Ut vero hoc donum harum ecclesiarum, solemniter factum, firmum ac stabile maneret in perpetuum, sigilli mei impressione muniri feci, et testes plurimos adhibui: Ulgerius, præpositus; Joscelinus, decanus; Habelicus, canonicus; Hato, archipresbyter; Rainardus, monachus; Stephanus Othlandus; Lambertus, præpositus meus. Ex parte abbatissæ, Fromundus, capellanus Sancti-Martini; Stephanus Bernoradus; Petrus, capellanus de Miganna; Thebaudus, præpositus abbatissæ; Radulphus..... pistor; Guido Espinasse; Isembardus de Charang et multi alii. Actum est hoc, anno ab Incarnatione Domini Mº.........; Innocentio papa; regnante Ludovico, filio Philippi regis; Guillermo consule Nivernensium.